钦定古今图书集成/明伦汇编/闺媛典/第336卷 > 陈洪范妾朱桂英
## 钦定古今图书集成/明伦汇编/闺媛典/第336卷 > 陈洪范妾朱桂英

按《列朝诗集》田蓻蘅《闺阁穷元叙》曰：“朱氏，名桂英，仁
和人，故陕西副使陈公洪范之副室也。清心契法，锐
意修真。金箓标名，有养诚道人之号；璚章阐旨，有闺
阁穷元之书。秘宝夙探于鸿濛，元珠竟索于罔象。许迈别妇，先驾素麋；裴静降儿，终骖白凤。检以琼音之
印，信方外之宝书。封以金英之函，藏山中之石室。”陞
座演法，将迎少女于华山；“莲帻《霓裳》，又送三清于金
岳。便欲发凌霄之想，岂徒纪步虚之声。嗣有奇闻，征
诸灵响”云尔。有诗八首。